Samtidsdans
2025-11-17 09:00 - 10:30, 2025-11-19 09:00 - 10:30 (Europe/Oslo) | PRODA Oslo, Marstrandgata 8, Oslo, Norge
med Marianne Kjærsund
Beskrivelse av klasse:
Med veksling mellom enkle improvisasjonsoppgaver og satte sekvenser, utvikler vi en jevn flyt av bevegelse gjennom klassen. Det som undersøkes er først og fremst hva det vil si å jobbe med avspenning som motor, hva som menes med jording og hvordan vi kan lede oppmerksomheten gjennom eget kjøtt og fantasi for å finne nye erfaringer i egen dans. Klassen lener seg på musikk og inviterer deg til å dykke inn i din bevegelsesapetitt.
Foto: Erika Hebbert

Ballett
2025-11-17 10:30 - 12:00, 2025-11-19 10:30 - 12:00, 2025-11-21 10:30 - 12:00
med Sissel Maria Aarseth
Beskrivelse av klasse:
I sine klasser er Sissel opptatt av å ha en god og tilpasset oppbygning og utvikling, med utgangspunkt i klassisk teknikk og metodikk.
Hun fokuserer blant annet på romopplevelse/bruk av rom og retninger, plassering, artikulasjon, dynamikk, koordinasjon, balanse og musikalitet.
Sissel ønsker å gi inspirerende klasser som inkluderer alle og gir trygghet/rom for individualitet og personlig tilpasning og tolkning. Det er et mål for Sissel at den enkelte danser kan oppleve mestring og utvikling i hennes klasser – uavhengig av nivå, metodikk og bakgrunn.

Foto: Jörg Wiesner

Vogue fem
2025-11-18 10:30 - 12:00, 2025-11-20 10:30 - 12:00
med Tora Bodega/007
Vogue Fem er en ballroom-kategori som oppstod sent på 80-tallet i Harlem, New York. Melaninrike transkvinner og andre skeive individer som levde i eksil fra storsamfunnet samlet seg på gata, i ballsaler og på nattklubber, og konkurrerte blant annet i den hyperstiliserte og ekspressive dansestilen. I Vogue Fem leker utøveren med musikalitet og overdreven femininitet gjennom de fem grunnelementene “hands performance”, “floor performance”, “catwalks”, “duckwalks” og “spins and dips”. Tora legger vekt på utveksling, sosialt samvær og improvisasjon i sine klasser, og vil på en trygg måte utfordre deltakerne til å “føle seg selv” hemningsløst så snart musikken fyller rommet.
Ettersom stilen opprinnelig ble skapt av og for QTBIPOC forventes det at deltagere på klassen gjør sitt ytterste for at dansesalen oppleves som et SAFE(R) SPACE.
Det er mulig for individer innenfor QTBIPOC-paraplyen å delta uten høyere danseutdannelse, og uten å være registrerte medlemmer av PRODA.

Foto: Chai Saedi

Musikaldans
2025-11-21 09:00 - 10:30
med Jan Nicolai Wesnes
Beskrivelse av klassen:
Klassen vil være todelt. Første del av klassen vil dreie seg om å jobbe med grunnleggende teknikk. Vi gjør en god oppvarming, plié, føtter, piruetter og går over gulvet. Øvelsene er ikke overkompliserte så man får jobbet godt og grundig med teknikken.
I andre del av klassen jobber vi med koreografi og stilforståelse. Det vil være en ny kombinasjon hver gang så vi får jobbet med mange ulike sjangere. Noen av koreografiene kan gjøres i høye hæler så man kan godt ha med seg det på klasse.
PRODAs klasser under sjangeren musikaldans er støttet av Musikkteaterforum i CREO.
Denne støtten gjør det mulig med et mer utvidet tilbudet enn hva som ellers hadde vært mulig.
